
Forord

Lederismen, en fremgangsrik ideologi, har lykkes med å konstruere en oppblåst forventning om hvor mye ledere kan få til, hvor viktige de er, hvor mye makt de bør ha, og hvor mange ledere og lederdrevne prosesser som trengs i samfunnet og arbeidslivet.

Ideologien sprer seg innen de fleste sektorer, og har antatt dimensjoner som trumfer, eller blender for, realitetene. Konsekvensen er at vi har passert vippepunktet for antall ledere og lederstyrte prosesser som gir merverdi, effektivitet og et velfungerende arbeidslivsdemokrati. Lederismen skygger dessuten for andre profesjoner: Vi som ikke er ledere umyndiggjøres og devalueres som fagpersoner.

De fleste forskningsområder har som ideal å utfordre rådende kunnskap, holdninger og verdier med kritisk refleksjon. Det er det lite av i ledelsesfaget, som lider av knapphet på nye tanker. De som heier på ledelse, og som lar seg blende av ideologien, vil avfeie boka som et surmaget oppstøt, som for konspiratorisk eller for virkelighetsfjern. Men nei, det som beskrives er norsk virkelighet anno 2024. Makt liker sjelden verken søkelys, kritikk eller korreksjoner. Det er følgelig et behov for en systemkritikk, og en debatt, om organisering av samfunn og arbeidsliv, og om hva ledere bidrar med.

Boka er basert på egne erfaringer, observasjoner av ledere, samtaler med ledere og ansatte, diskusjoner jeg har hatt med masterstudenter, kommentarer og kronikker jeg har formidlet i pressen, og en rekke sekundærkilder. Som i ledelseslitteraturen generelt tillater jeg meg også å komme med anekdotiske eksempler, bruke årsak–virkningsforklaringer som det ikke alltid er god nok støtte for, og lene meg på utvalgt forskning.

Dette er en bok om ledelse, både for oss i arbeidslivet som ikke forstår hvorfor ledere er så mye viktigere enn oss, men også for ledere som ønsker noe mer enn sjablonger og oppskrifter. Jeg generaliserer en populasjon (ledere) – og forenkler en ideologi (lederismen). Det er en urett mot enkeltledere som gjør en god jobb. Jeg mener allikevel at grepet kan forsvares, da ideologien som diskuteres har et bredere nedslagsfelt. Jeg kan bare håpe at målet helliger middelet.

Tørkopp, Færder, april 2024

Tom Karp

